Fees van Koos Roets se werk in Prins Albert | Netwerk24
Deur Marlene Malan 03 Desember 2020 14:00
Die regisseur Koos Roets in die Showroom-teater in Prins Albert waar hy later in Desember vereer gaan word. Foto: Marlene Malan
Nou gaan The Showroom-teater in Prins Albert die befaamde en bekroonde Koos Roets van Klaarstroom gedurende die naweek van 18 tot 20 Desember met 'n aanbieding van sommige van sy rolprente vereer. Die teater noem dit die "Koos Roets-fliekfees".
Roets het bevestig dat hy by die geleentheid sal wees en dit op die Vrydagaand open met 'n gesprek oor sy loopbaan in die rolprentbedryf wat in 1962 begin het.
'n Dokumentêr oor sy lewe, vervaardig deur Simon Barnard (seun van die rolprentregisseur Katinka Heyns en die skrywer Chris Barnard), word ook dié aand vertoon, en Heyns sal een van die teater se gaste wees.
Die rolprente wat op die Koos Roets-fliekfees vertoon gaan word, is Faan se trein (2014), Abraham (2015), Hoener met die rooi skoene (2017), Die wonderwerker (2012), Nag van die 19de (1992), Die storie van Klara Viljee (1992), Paljas (1998), Kootjie Emmer (1977), Die sersant en die Tiger Moth (1973), Vlug van die seemeeu (1972) en Erfgenaam (1971).
Roets was betrokke by 150 produksies en is al 35 keer vir pryse benoem, waarvan hy 33 keer as die wenner bekroon is.
Feesgangers kan enkelvertonings bywoon of 'n dag- of naweekpas koop.
Volgens Marelize Vorster, bestuurder van die teater, en Daniel Dercksen, bemarkingsbestuurder, word Roets vereer omdat hy 'n bekende inwoner van die omgewing is en ook om sy 78ste verjaardag op 7 Januarie te vier.
Dit gaan 'n goeie jaar vir hom wees, sê Roets, want hy werk reeds aan splinternuwe projekte.
Hy het aan Netwerk24 gesê hy is bly dat sy ouer werk steeds onthou word. Hy sal die hele naweek in Prins Albert wees om saam met fliekgangers te kuier.
Die skrywer en rolprentresensent Leon van Nierop beskryf Roets in sy boek Daar doer in die fliek as 'n uitstekende kameraman wat "met beligting 'n boeiende atmosfeer skep".
Roets het in 1962 as assistent-kinematograaf – destyds assistent-kameraman genoem – begin werk toe hy op die stel van die rolprentmaker en regisseur Jamie Uys se Lord oom Piet ingeval het.
Van Nierop beskryf Paljas en Die storie van Klara Viljee, met Roets as kinematograaf, as "meesterstukke" en Die wonderwerker as "fenomenaal".
Oor Faan se trein, waarvan Roets die regisseur was, sê hy dit het die Afrikaanse rolprentlandskap vergroot en verryk.
"Roets bereik hier 'n hoogtepunt as regisseur en plaas die kroon op sy werk oor die afgelope 50 jaar as kinematograaf, vervaardiger en regisseur."